Nuweland groet met 'Bok-proewe' | Netwerk24
Nuweland groet met 'Bok-proewe'
Deur Cobus Claassen 16 September 2020 16:30
Nuweland sal op 3 Oktober sy afskeidspartytjie kry wanneer twee Bokspanne – Groen en Goud – mekaar aandurf. Foto: Gallo Images
Nuweland sal op 3 Oktober 'n gepaste afskeidspartytjie kry wanneer twee "Springbok-spanne" teen mekaar te staan kom.
Dié twee spanne – "Groen" en "Goud" – sal uit 'n uitverkore groep van 60 spelers gekies word en die Bok-hulpafrigters Mzwandile Stick en Deon Davids sal onderskeidelik die afrigters wees.
Hulle sal op 'n regstreekse SuperSport-uitsending om die beurt spelers kan kies om hulle groepe van 25 spelers saam te stel.
Jacques Nienaber, die Springbokke se nuwe breier. Foto: Getty Images
Jacques Nienaber, die Springbok-afrigter, en Rassie Erasmus, direkteur van rugby, sal die onderskeie spanne se "kommissarisse" wees, het die Suid-Afrikaanse Rugbyunie (Saru) Woensdag aangekondig.
Springbokke wat vir oorsese klubs speel, sal nie in dié wedstryd betrokke wees nie.
Die Saterdag voor die ontmoeting in Kaapstad (26 September), sal die vier Superrugby-spanne op Loftus Versfeld met 'n "Superfan-Saterdag" die plaaslike seisoen hervat.
Die Bulle en die Haaie sal in die "hoofwedstryd" speel nadat die Leeus en die Stormers teen mekaar te staan gekom het.
'n Plaaslike kompetisie, waarskynlik die Curriebeker-reeks oor 'n dubbelronde, sal op 10 Oktober begin. Die eindstryd sal op 23 Januarie 2021 wees.
Saru het intussen gesê hy kan nog nie bevestig of die Bokke aan die Rugbykampioenskap sal deelneem nie, hoewel die hoop uitgespreek word dat hulle wel nog vanjaar sal kan speel.